KOŠICE – Vojenské cvičné lietadlo L-39 Albatros, ktoré pilotovali dvaja vojenskí letci maďarských vzdušných síl, sa včera tesne pred 11.45 h zrútilo do poľa neďaleko obce Kalša v okrese Košice okolie. Pilot Gyula Molnár a inštruktor Jenö Vadas, ktorí absolvujú kurz stíhacích pilotov vo Vojenskej leteckej akadémii generála M. R. Štefánika v Košiciach, sa stihli pred haváriou katapultovať.
Podľa hovorcu akadémie Jozefa Szilágyiho piloti absolvovali akrobatické cvičenie v malej výške. O 11. hodine a 34. minúte zahlásili ukončenie cvičenia a návrat na košické letisko. "O tri minúty neskôr lietadlo zmizlo z rádiolokátorov a veža stratila s posádkou kontakt," povedal pre SME Szilágyi.
Vyslané prieskumné lietadlo a záchranný vrtuľník lokalizovali miesto havárie. Oboch pilotov vzápätí previezol vrtuľník do Košíc. V nemocnici absolvovali lekársku prehliadku, ktorá je po každej katapultáži povinná. Ako pre SME uviedol zástupca riaditeľa nemocnice, MUDr. Otokár Takáč, "išlo o vyšetrenia zamerané na vylúčenie poranenia chrbtice, lebky a vnútorných orgánov, ktoré sú pri katapultáži najčastejšie. Všetky výsledky sú negatívne, oboch pilotov sme prepustili," konštatoval Takáč.
Haváriu vyšetruje špeciálna komisia a zároveň vyšetrovateľ okresného úradu justičnej polície. Na miesto havárie pricestovali aj traja odborníci z Maďarska, ktorí majú pomôcť pri jej vyšetrovaní.
Komisia hneď po havárii zaisťovala stopy. "Hovoriť o príčinách je momentálne predčasné. Je nevyhnutné okrem iného preskúmať komunikáciu medzi pilotmi s riadiacou vežou. Na palube lietadla bolo aj zariadenie, ktoré zaznamenáva údaje o priebehu letu a činnosti motora. To by malo rozhodujúcou mierou prispieť k vyšetrovaniu," povedal Szilágyi.
Prvé informácie svedčia o tom, že došlo k poruche motora. Posádka už nemala čas pokúsiť sa znovu ho naštartovať, preto sa katapultovala.
Podľa hovorcu Ministerstva obrany Maďarskej republiky Istvána Bocskaiho maďarskí piloti sú absolventmi Leteckej akadémie v Szolnoku. Obaja majú nalietaných niekoľko stoviek hodín. V Košiciach absolvujú výcvik na cvičných lietadlách na základe zmluvy s Ministerstvom obrany SR. Maďarská strana zaplatí za ich výcvik v Košiciach 1,15 milióna dolárov.
MIKULÁŠ JESENSKÝ